
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/23-02/
Ur.br: 2196-8-01/02-23-01
Bogdanovci, 29. ožujka 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Anamarija Savić Bajac predlaže ovaj:

Z A P I S N I K

sa 24. sjednice općinskog vijeća koja je održana 29.03.2023. godine sa početkom u 18,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić, Anamarija Savić Bajac, Dalibor Katić, Mirko Hardi, Gelo Marijan, Mario Pavlović, Zvonko Kostelnik

ODSUTNI VIJEĆNICI:  Jelena Vinaj, Zvonimir Mudri

NAZOČNE SLUŽBENE OSOBE:
Maja Župan, Marko Barun, Tanja Grbanović Vidović

GOSTI:  -

Predsjednica općinskog vijeća pozdravila je sve prisutne, te je predložila sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o izboru odbora za proračun i financije Općine Bogdanovci
3. Prijedlog Odluke o raspisivanju izbora za članove Vijeća mjesnih odbora na području Općine Bogdanovci
4. Prijedlog Odluke o usvajanju Izvješća o izvršenju Plana djelovanja u području prirodnih nepogoda za 2022. godinu
5. Prijedlog Odluke o uvjetima i načinu spaljivanja suhe trave, korova, raslinja i biljnih otpadaka
6. Prijedlog Odluke o mjerama zaštite od požara za vrijeme žetve i vršidbe 
7. Odluka o praćenju izvršenja Plana zaštite od požara za Općinu Bogdanovci
8. Različito

Dnevni red usvojen je JEDNOGLASNO.


Točka 1.
[bookmark: _Hlk126923063]Predsjednica općinskog vijeća dala je zapisnik sa 23. sjednice Općinskog vijeća na raspravu, te je isti bez primjedbi usvojen sa 8 glasova ZA, i 1 glasom suzdržanim.



Točka 2.
Gđa. Savić Bajac riječ prepušta gosp. Krizmaniću, predsjedniku odbora za proračun i financije. Gosp. Krizmanić pozdravio je nazočne, te navodi kako je gosp. Pavlović zbog privatnih razloga zatražio da ga se zamjeni kao člana odbora za proračun i financije. Navodi kako su pokušali do sjednice vijeća pronaći adekvatnu osobu, međutim nisu uspjeli, pa sam ja pronašao osobu iz Petrovaca, gđu. Ivanu Morhan. Međutim, gosp. Katić je sada prije sjednice vijeća dao prijedlog da zamjena za gosp. Pavlovića bude gđa. Martina Pavlović, te predlažem da se umjesto Ivane Morhan stavi Martina Pavlović, tako da svako naselje bude zastupljeno. 
Gosp. Pavlović navodi kako je gosp. Krizmani prvo rekao kako je razgovarao s gosp. Ivanom Brizancem, da je pristao biti član odbora, sad odjednom u prijedlogu odluke stoji Ivana Morhan?!
Nakon kratke rasprave, daje se na glasanje Odluke o izboru odbora za proračun i financije sa sljedećim članovima: Dalibor Katić – predsjednik, Martina Pavlović – član, Zvonimir Mudri – član, Andrija Krizmanić – član Zvonko Kostelnik – član.
Prijedlog je usvojen sa 5 glasova ZA i 3 glasa suzdržana. 

Točka 3.
Gosp. Barun pozdravio je nazočne, navodi kako je pred nazočnima odluka o raspisivanju izbora za članove Vijeća mjesnih odbora na području Općine Bogdanovci, četiri godine prošle su od zadnjih izbora, dakle usvajanjem ove Odluke razrješuju se dosadašnja Vijeća mjesnih odbora, izbori se provode u sva tri naselja, a prijedlog dana za provedbu novih izbora je nedjelja, 28.05.2023. godine.
Predsjednica vijeća daje ovu točku na raspravu:
Gosp. Pavlović postavlja upit gdje su nam predsjednici mjesnih odbora, tu je jedino gosp. Hardi jer je ujedno i vijećnik, do sada su uvijek dolazili, posebice kada ih se razrješuje, kako bi se zahvalili na suradnji, međutim sada očito nisu htjeli doći jer ih je vjerojatno sramota i razočarani su radom naše općine i suradnjom sa načelnikom.     
Gosp. Katić postavlja upit za načelnika, koja je svrha mjesnih odbora, koje su njihove ovlasti i popis poslova, čemu služe vijeća mjesnih odbora, s obzirom da više nemaju financijskih sredstava, a znao i sami da su mjesni odbori većinom sufinancirali udruge, što direktno financijskim sredstvima, što kroz financiranje tombole i slično?! I sam sam član Vijeća mjesnog odbora Bogdanovci dva mandata i smatram da nismo baš aktivni i ne sastajemo se redovno.
Gosp. Barun pojašnjava kako Vijeća mjesnih odbora bira narod, svake 4 godine putem izbora, sastoje se od 5 članova po svakom naselju. Smatram da su savjetodavno tijelo načelniku kao i Općinskom vijeću, koje bi trebalo imati prve informacije naroda, njihove potrebe, probleme i sl. Predsjednici vijeća mjesnih odbora pozivaju se na svaku sjednicu Općinskog vijeća, kada se radi o nekim projektima koji se tiču njih ili trebamo nekakav njihov savjet pozovemo ih ili usmeno ili pisanim putem da sudjeluju u tome ili daju svoje mišljenje. Što se tiče financijskih sredstava, nemamo konto planiran u proračunu, po naputku državne revizije, jer bi samim time vijeća mjesnih odbora postali naši proračunski korisnici, a onda to vuče dodatne poslove, izvješća i sl., međutim imaju na raspolaganju 15.000,00 kuna godišnje koja mogu rasporediti na ono što im je potrebno, te se računi knjiže na direktan konto troška. Sve što su do sada mjesni odbori zatražili od općine, sve im je bilo odobreno. Isto tako, navodi kako dosta lokalnih samouprava nema vijeća mjesnih odbora, da su ih ukinuli.
Gosp. Gelo navodi kako je Statutom propisano što rade vijeća mjesnih odbora, na čemu im se temelji rad i sve drugo vezano za mjesne odbore. Da su savjetodavno tijelo načelnika i Općinskog vijeća, međutim to većina Vijeća mjesnih odbora do sada nije tako postupala, bar dok sam ja bio načelnik, ne želim nikoga uvrijediti, ali smatram da je to istina. Stoga, ne vidim potrebu da imamo vijeća mjesnih odbora, imamo udruge građana, predstavnike u vijeću, upravnom odjelu, po meni nema potrebe raspisivati izbore i birati nova vijeća mjesnih odbora.
Gosp. Dalibor navodi kako je gosp. Barun rekao kao dosta lokalnih samouprava nema vijeća mjesnih odbora, da su ih ukinuli, pa postavlja upiti da li smo obvezni imati Vijeća mjesnih odbora, tj. ako nismo da li onda i mi možemo ukinuti vijeća mjesnih odora, jer sami Izbori će nas koštati cca. 75.000,00 kn?!
Gosp. Barun odgovara kako nismo obavezni imati vijeća mjesnih odbora, međutim u našem Statutu stoji da imamo vijeća mjesnih odbora, znači ukoliko se žele ukinuti vijeća mjesnih odbora, moramo raditi izmjene Statuta, donijeti statutarnu odluku. Što se tiče financijskog dijela, navodi kako su prošli izbori koštali oko 50.000,00 kn, plus 4 godine plaćamo naknadu za tri predsjednika vijeća MO po 700,00 kn neto mjesečno. 
Gosp. Pavlović smatra da se ne može tek tako raspravljati o ukidanju mjesnih odbora, treba ispitati mišljenje građana, a ne da mi na vijeću o tome odlučujemo. Ja osobno nisam za ukidanje mjesnih odbora, mi u Svinjarevcima sve rješavamo u suradnji i dogovoru s mjesnim odborom, radimo zajedno s udrugama i jako dobro funkcioniramo, također je i načelnik bio pozvan na svaki sastanak vijeća mjesnog odbora. Navodi kako je vijeće mjesnog odbora u Svinjarevcima bilo nositelj projekta Seoske prijestolnice VSŽ, organizator turnira ulica, kao i svim ostalim događanjima u Svinjarevcima.
Gosp. Krizmanić također nije za ukidanje vijeće mjesnih odbora, jer ako to učinimo i onaj jedini mali kontakt građana iz male sredine prema općini ukinemo, zatvaramo put rješavanja problema građana recimo kad pregori žarulja i slično, da ne moraju zvati i odlaziti u općinu, nego to mogu riješiti putem vijeća mjesnog odbora. 
Gosp. Gelo navodi kako bez obzira što sada imamo vijeća mjesnih odbora, svi i dalje zovu načelnika i općinu, kada imaju neki problem. 
Gosp. Kostelnik predlaže da se o ovom pitanju možda raspravi sa svakim mjesnih odborom, da čujemo njihovo mišljenje.
Gosp. Hardi navodi kako može sazvati vijeće mjesnog odbora u Petrovcima kako bi donijeli odluku o ukidanju ili raspisivanju izbora za vijeća mjesnih odbora, međutim ne mogu u ime svih mještana donijeti odluku. Također je mišljenja da mjesni odbori nemaju nikakve ovlasti i da je imao jako puno problema kao predsjednik mjesnog odbora.
Na kraju rasprave predsjednica predlaže da se ova točka odgodi za iduće vijeće, a da do tada načelnik uputi dopis vijećima mjesnih odbora, da zajedno organiziraju javne tribine i da se ispita mišljenje građana vezano za ukidanje ili ostanak vijeća mjesnih odbora. 
Prijedlog je usvojen sa 6 glasova ZA, jednim PROTIV i jednim SUZDRŽANIM glasom.


Točka 4.
Temeljem članka 17. Zakona o ublažavanju i uklanjanju posljedica prirodnih nepogoda ja kao načelnik podnosim vijeću izvješće o izvršenju Plana djelovanja u području prirodnih nepogoda do 31.03. tekuće godine. U izvješću je navedeno što se smatra prirodnim nepogodama, a našim planom predviđene su sljedeće prirodne nepogode: suša, tuča i olujni odnosno orkansko nevrijeme. Sukladno Odluci o proglašenju prirodne nepogode suše Vukovarsko-srijemske županije u prošloj godini proglašena je elementarna nepogoda (suša) na području naše općine, poduzete su mjere za ublažavanje i otklanjanje izravnih posljedica prirodne nepogode, te je Povjerenstvo za procjenu šteta od elementarnih nepogoda održalo sjednicu i donijelo Zaključak o prijedlogu za procjenu štete od elementarne nepogode suše  na području Općine Bogdanovci. Nakon toga zaprimljene su prijave štete na za to predviđenom obrascu koje su unesene u Registar šteta. Nakon toga Općinski načelnik podnio je konačno izvješće o procjeni šteta od elementarne nepogode iz kojeg proizlazi da je procijenjena šteta za 126 fizičkih u iznosu od 8.259.485,69 kn, dok šteta za 6 pravnih osoba iznosi 1.429.149,28 kn.
Međutim, sredstva nisu odobrena Odlukom o dodjeli sredstava pomoći za ublažavanje i uklanjanje posljedica prirodnih nepogoda nastalih u 2022. godini, navodi načelnik gosp. Barun. 
Prijedlog Odluke o usvajanju Izvješća o izvršenju Plana djelovanja u području prirodnih nepogoda za 2022. godinu usvojen je JEDNOGLASNO, bez rasprave. 
Točka 5.
Gosp. Barun navodi kako se ova Odluka donosi svake godine, njome se utvrđuju mjere zaštite od požara na poljoprivrednom i šumskom zemljištu, trasama elektroenergetskih vodova i trasama cestovnih i željezničkih prometnica, te na javnim površinama i okućnicama u naseljima kod spaljivanja suhe trave, korova, raslinja i sl. 
Napominje, kako je u periodu od 01.06.-31.10. tekuće godine zabranjeno uništavanje suhe trave, korova, raslinja i biljnih otpadaka spaljivanje strnih žitarica i uljane repice, dok radovi u žetvi i skupljanju prostirke ne završe. Također je zabranjeno paljenje vatre na udaljenosti manjoj od 200 m od ruba šume i 30 m od ograda i grada izvedenih od zapaljivog materijala, te u trasama elektroenergetskih vodova. 
Što se tiče novčanih kazni, ostale su iste kao i dosadašnjih godina, samo smo ih pretvorili u eure.
Odluka o uvjetima i načinu spaljivanja suhe trave, korova, raslinja i biljnih otpadaka usvojena je JEDNOGLASNO, bez rasprave.                                                                      
                                                                    Točka 6.
Temeljem Zakona o zaštiti od požara donosi se Odluka o mjerama zaštite od požara za vrijeme žetve i vršidbe navodi gosp. Barun. Ističe kako su pravne i fizičke osobe vlasnici žitnih kombajna za obavljanje žetvenih radova dužni na iste postaviti sredstva i opremu za početno gašenje požara propisane ovom Odlukom i Pravilnikom o vatrogasnim aparatima. Isto tako navodi kako je Općine Bogdanovci dužna provoditi mjere za održavanje i uređenje poljskih putova tako da vidljivo budu označeni očišćeni od korova i višegodišnjeg raslinja i prohodni za kretanje vatrogasnog vozila kod gašenja požara na poljoprivrednom zemljištu. 
Odluka o mjerama zaštite od požara za vrijeme žetve i vršidbe usvojena je JEDNOGLASNO, bez rasprave.

Točka 7.
Gosp. Barun navodi kako je novi Plan zaštite od požara za područje Općine Bogdanovci donesen 23.03.2022. godine, na temelju od Procjene ugroženosti od požara, po prethodno pribavljenom mišljenju nadležne policijske uprave i vatrogasne zajednice. Također se u ovoj Odluci navode Odluke koje su usklađene sa Zakonom o zaštiti od požara, prekršajnim zakonom i Zakonom o poljoprivrednom zemljištu, kao i provedbeni i operativni planovi zaštite od požara.
Odluka o praćenju izvršenja Plana zaštite od požara za područje Općine Bogdanovci usvojena je JEDNOGLASNO, bez rasprave. 

Točka 8.
RAZLIČITO
Gđa. Savić Bajac konstatira kako nas je načelnik na prošloj sjednici Općinskog vijeća održanoj 06.03.2023. godine izvijestio da je uputio e-mail Ministarstvu pravosuđa da se očituju na koji način bi trebali provesti anketu vezano za pripajanje naše općine gradu Vukovaru, te da se još uvijek Ministarstvo nije očitovalo po tom e-mailu. Nakon toga sam ja e-mailom zatražila od pročelnice da se očituje o datumu slanja gore navedenog e-maila, na što je ona dogovorila da je e-mail tj. upit poslan 09.03.2023. godine, što nema logike sa načelnikovom izjavom na prošloj sjednici vijeća. 
Gosp. Barun navodi kako je poslao prije vijeća upit, točnije samo jutro prije vijeća, odgovor nisam dobio, inače automatski odgovore da su zaprimili e-mail, taj put nisam dobio nikakav odgovor, te sam isti e-mail ponovio nakon par dana, točnije 09.03.2023. godine, te sam dobio automatski odgovor da su zaprimili e-mail. Čim odgovore na upit, bit ćete obaviješteni.
Gosp. Gelo predlaže da predsjednica vijeća službeno uputi dopis Ministarstvu pravosuđa vezano za gore navedeni upit, te da se pozove na datum slanja i  pošalje požurnicu kako bi se što prije očitovali.

Gosp. Barun želi izvijestiti nazočne o poskupljenju ekonomske cijene dječjih vrtića Vukovar I. i Vukovar II., a koja će se primjenjivati od 01. travnja 2023. godine.
Općina Bogdanovci sufinancira dječji vrtić za 45-ero djece s područja naše općine.
Dosadašnja ekonomska cijena 10-satnog programa po djetetu za dječje vrtiće Vukovar 1. i 2. iznosila je 1.400,00 kn, odnosno od ove godine 185,81 €, a od 01. travnja nova ekonomska cijena 10-satnog programa za dječji vrtić Vukovar I. iznosit će 260,00 €, a za dječji vrtić Vukovar II. 309,00 €.
Cijena poludnevnog boravka u vrtiću u Petrovcima od 01.04.2023. godine iznosit će 169,00 €.  
Dječji vrtić Krijesnica St. Jankovci do daljnjeg neće povećavati ekonomsku cijenu 10-satnog programa koji sada iznosi 159,26 €. Trenutačni mjesečni trošak vrtića iznosi 9.144,98 €.
Što se tiče Odluke o sufinanciranju vrtića ne moramo donositi novu, jer u našoj Odluci stoji da općina sufinancira iznos od 65 % ukupne ekonomske cijene vrtića, ali svakako samo Vas želio obavijestiti o ovom poskupljenju, jer se ne radi o malom poskupljenju. 

Što se tiče ostalih informacija, prijavili smo projekt modernizacije javne rasvjete za naselje Svinjarevci sukladno natječaju Ministarstva prostornog uređenja, graditeljstva i državne imovine, zatim smo zatražili dodatna sredstva za rješavanje invalidskog pristupa u Bogdanovcima putem natječaja raspisanog od strane Ministarstva hrvatskih branitelja, prošle godine za isti projekt dobili smo 100.000,00 kn, a ukupan projekt iznosi oko 350.000,00, također smo putem natječaja programa održivog razvoja pri Ministarstvu regionalnog razvoja prijavili projekt modernizacije javne rasvjete naselja Petrovci. U pripremi nam je prijava projekta završetka uređenja spomen obilježja u Svinjarevcima, popločenje i uređenje hortikulture pri Ministarstvu hrvatskih branitelja. Također želim istaknuti, s obzirom da se bliži Uskrs, da smo naručili paketići za djecu.

Što se tiče grobne naknade, unesena su grobna mjesta u računalo, sad bi trebali printati uplatnice. Na vijeću je donesena odluka da se po grobnom mjestu naplaćuje naknada u iznosu od 20,00 kn, smatram da je to jako mala naknada, te predlažem da se na iduće vijeću raspravi o ovome. 

Gosp. Barun navodi kako na obilježavanju obljetnice postrojavanja nenaoružanih odreda nije bio skoro nitko od vijećnika niti predstavnika udruga, te smatra da to nije uredu. 
Gosp. Katić postavlja upit načelniku zbog čega predstavnici udruga, predstavnici vijeća mjesnog odbora koji su bili nazočni taj dan nisu bili pozvani na polaganje vijenaca na obilježavanju obljetnice postrojavanja nenaoružanih odreda. Ispred Općine Bogdanovci vijenac ste položili vi i predstavnici Općine Lumbarda i Grada Kaštela.
Gosp. Barun odgovara kako su svi bili pozvani pisanim putem, sve udruge s područja naselja Bogdanovci, vijeće mjesnog odbora kao i svi vijećnici, također su svi bili pozdravljeni na početku protokola. Kod polaganja vijenca Općine Bogdanovci do sada su uvijek uz načelnika polagali i vijećnici, predstavnici udruga i mjesnog odbora.
Gosp. Katić smatra da ih se taj dan trebalo usmeno pozvati na polaganje vijenaca, jer je tako bilo svake godine do sada, na što načelnik odgovara da smatra da se ne treba svakog ponaosob zvati.

Gosp. Gelo postavlja upit da li će se isplatiti uskrsnice umirovljenicima, kao što svi znamo za Božić smo o tome raspravljali, bilo je rečeno da će se provjeriti koliko imamo umirovljenika, pa me zanima da li se po tom pitanju šta radilo?!
Načelnik odgovara kako smo poslali upit Zavodu za mirovinsko osiguranje da nam dostave popis umirovljenika i visine njihovih mirovina, međutim smatra kako Općina Bogdanovci trenutno nije u mogućnosti isplatiti i uskrsnice i božićnice, te smatra da je ipak prikladnije da se isplate božićnice i da imamo više vremena pripremiti se.
Gosp. Gelo postavlja upit da li uopće imamo novaca za isplatiti uskrsnice, na što načelnik odgovara da nemamo, da se radi o cca. 50.000,00 kn s obzirom na broj umirovljenika koji imaju mirovine do 3.000,00 kn.

Završeno u 20:45 sati


Zapisničar								Predsjednica općinskog vijeća
Maja Župan	   					          Anamarija Savić Bajac, bacc.admin.publ.

